Da, ceea ce vedeți e real. Imaginile de mai jos sunt chiar dintr-un spital românesc al anului 2015.

Să vă explic ce-i cu ele și de ce e real ce v-am arătat și nu o proiecție imaginară a anului 2090:

Dăruiește Viață a construit cel de-al patrulea Centru de Transplant de Celule Stem din România, la Spitalul Universitar de Urgență București. Investiția a fost de 600.000 euro și au contribuit la ea nu doar sponsorii, ci și simplii donatori ai asociației, printre care e foarte posibil să vă numărați, căci, dacă citiți acest blog, ați auzit de multe ori despre oamenii care au construit-o și își pun sufletele în slujba ei în fiecare zi și, probabil, ați simți nevoia să îi sprijiniți cumva. Proiectele realizate până acum de Dăruiește Viață au contribuit la triplarea capacității de transplant de celule stem a României și la crearea și finanțarea Centrelor de Diagnostic pentru Leucemii și alte cancere de sânge.

Datorită proiectului din cadrul Spitalului Universitar de Urgență București, numărul celor care vor putea beneficia de transplant de celule stem va crește cu peste 100 de pacienți anual. Centrul de transplant va asigura, în compartimentul de pretransplant, tratament chimioterapeutic pentru aproximativ 200 de pacienți în fiecare an.

Mai multe despre schimbările pe care le-a produs Dăruiește Viață în spitalele de oncologie aici.